tartuNLP/wikipedia-smugri-20251201 huggingface dataset:
Pakkasmittari

Pakkasmittari ("Erannis defoliaria"; aiemmin "Hibernia defoliaria") on mittareihin (Geometridae) kuuluva yöperhonen. Laji on eteläisessä Suomessa yleinen ja lukeutuu lentoaikansa puolesta syksyn viimeisiin perhosiin.
Koko ja ulkonäkö.
Hyvin jyrkästi sukupuolidimorfinen perhoslaji, jonka koiraat ja naaraat eivät muistuta toisiaan lainkaan, ja jolla esiintyy lisäksi lajin sisäistä muuntelua. Koiraat ovat verraten kookkaita, yleisväritykseltään kellanruskeita perhosia. Sekä etu- että takasiivissä esiintyy kauttaaltaan pieniä tummanruskeita täpliä. Etusiiven taustaväri on vaaleankellertävä ja kaksi selvää tummaa, kulmikasta juovaa rajaa siiven keskelle leveän, vaaleankellertävän sarakkeen. Sekä sisemmän tumman juovan sisä- että ulomman tumman juovan ulkopuolella on selvä kaistale ruskeaa väriä. Siiven keskiosan vaalealla alueella on selvästi erottuva musta täplä. Osalla koiraista siivet ovat kuitenkin tasaisen oranssinruskeat, eikä keski- ja reunasarkojen välillä ole suurta sävyeroa. Etenkin ulompi poikkijuova ja keskitäplä kuitenkin erottuvat yleensä hyvin. Siipiväli on 35–41 mm. Takasiivet ovat etusiipiä vaaleammat ja niissä on tumma keskitäplä.
Naarasyksilöt ovat alle senttimetrin pituisia, täysin siivettömiä, pitkäjalkaisia hyönteisiä. Naaraan ruumis on yleisväritykseltään vaalea, mutta siinä on runsaasti tummia täpliä, jotka saattavat yhtyä ja muodostaa selkäpuolelle tummia raitoja. Pakkasmittarinaaraita voi löytää toukan ravintokasvien rungoilta.
Melko samannäköisiä lajeja ovat ruskamittari ("Agriopis aurantiaria") sekä keväällä lentävä huhtimittari ("Agriopis marginaria").
Levinneisyys ja lentoaika.
Eurooppalainen laji, jonka levinneisyys idässä ulottuu Kaukasukselle. Suomessa pakkasmittaria tavataan eteläiselle Pohjanmaalle saakka ja se on esiintymisalueellaan yleinen. Aikuiset perhoset lentävät syyskuun lopulta marraskuulle.
Elinympäristö ja elintavat.
Viihtyy lehtimetsissä ja soilla, mutta myös muuntyyppisissä ympäristöissä, kuten puistoissa ja puutarhoissa. Se on usein melko runsaslukuinen. Pakkasmittari on aivan syksyn viimeisiä perhosia ja koirasperhoset lentävät mielellään ikkunoihin ja muiden valonlähteiden luokse. Lajin tiedetään lentävän jopa pikkupakkasella ja lumisateessa. Talvehtii munana.
Joinakin vuosina toukat saattavat syödä lehtipuita kokonaan lehdettömiksi.
Ravintokasvi.
Toukka on polyfagi, jonka ravintokasveja ovat mm. koivut, tammi, omenat ja ruusut.
Landon Wilson

Landon Matthew Wilson (s. 13. maaliskuuta 1975 St. Louis, Missouri, Yhdysvallat) on yhdysvaltalainen entinen jääkiekkoilija. Hän pelasi laitahyökkääjänä ja rightin puolelta. 
Ura.
Wilson pelasi edellisen kauden USHL:ää Dubuque Fighting Saintsin riveissä, kun hänet varattiin ensimmäisellä kierroksella Toronto Maple Leafsiin kesällä . Kaksi seuraavaa kautta hän pelasi Pohjois-Dakotan yliopistojoukkueessa. Kaudella 1993–94 Wilson valittiin WCHA:n vuoden tulokkaaksi. Wilson ei pelannut Maple Leafsissä, vaan hänet kaupattiin kesäkuussa 1994 isossa kaupassa Wendel Clarkin, Sylvain Lefebvren ja ensimmäisen kierroksen varausvuoron kanssa Quebec Nordiquesiin vaihdossa Mats Sundiniin, Garth Butcheriin, Todd Warrineriin ja ensimmäisen kierroksen varausvuoroon. Wilson pelasi toisen yliopistokautensa 1994–95 kevään 1995 Nordiquesin farmijoukkue Cornwall Acesissa.
Kaudeksi 1995–96 Quebec Nordiques muutti Denveriin ja vaihtoi nimensä Colorado Avalancheksi. Tuolla kyseisellä kaudella Wilson debytoi NHL:ssä ja pelasi kaikkiaan seitsemässä ottelussa. Hän teki niissä myös uransa avausmaalin. Avalanche voitti kauden päätteeksi Stanley Cupin, mutta Wilson ei pelannut tarpeeksi otteluita, jotta hänen nimensä olisi kaiverrettu Stanley Cupiin. Kaudella 1996–97 Wilson pelasi yhdeksän ottelua Avalanchessa, kunnes hänet kaupattiin Anders Myrvoldin kanssa Boston Bruinsiin vaihdossa ensimmäisen kierroksen varausvuoroon marraskuussa 1996. Wilson pelasi Bruinsin organisaatiossa kevääseen 2000 asti. Hän pelasi suurimman osan kausista 1997–98 ja 1998–99 farmijoukkue Providence Bruinsissa. Vuonna 1999 Wilson valittiin AHL:n tähdistökentälliseen. Heinäkuussa 2000 Wilson siirtyi vapaana agenttina Phoenix Coyotesiin. Hän sai siellä aiempiin kausiin verrattuna enemmän peliaikaa NHL:stä. Wilson pelasi Coyotesissa helmikuuhun 2004 asti, kunnes hän siirtyi loppukaudeksi 2003–04 Pittsburgh Penguinsiin.
Wilson pelasi Espoo Bluesissa, jääkiekon SM-liigassa. Hänen kautensa jäi kuitenkin 37 ottelun mittaiseksi selkävaivojen vuoksi. Wilson ei kovinkaan vastannut häneen kohdistuneita odotuksia maalintekijänä, mutta häntä pidettiin kuitenkin ihanteellisena pelaajatyyppinä kaukalon ulkopuolella. Wilson siirtyi kaudeksi 2005–06 Sveitsin Nationalliga A:n hallitsevaan mestariin HC Davosiin. Sieltä hän siirtyi kaudeksi 2006–07 puolestaan kevään 2006 mestarijoukkueeseen HC Luganoon, jossa Wilson pelasi kaksi kautta.
Heinäkuussa 2008 Wilson palasi Pohjois-Amerikkaan ja siirtyi Dallas Starsin organisaatioon. Hän pelasi joukkueessa kauden 2008–09 aikana 27 ottelua tehoin 2+6=8. Muut ottelunsa hän pelasi AHL-joukkue Grand Rapids Griffinsissä. Kaudella 2009–10 hän pelasi vain Starsin farmissa, Texas Starsin riveissä, eikä saanut peliaikaa NHL:stä. Texas Stars pääsi AHL:n finaaleihin asti, mutta Calder Cupin vei Hershey Bears.
Maajoukkue.
Wilson pelasi alle 20-vuotiaiden MM-kilpailuissa 1995 ja miesten MM-kilpailuissa 2001.
Muuta.
Wilsonin vasen silmä sokeutui osittain vuonna 2003 kiekon osuttua siihen. Hänen isänsä Rick Wilson on entinen NHL-puolustaja ja entinen Dallas Starsin päävalmentaja.
Leandro Cabrera

Leandro Daniel Cabrera Sasía (s. 17. kesäkuuta 1991 Montevideo, Uruguay) on uruguaylainen jalkapalloilija. Hän on pelipaikaltaan vasen laitapuolustaja. Cabrera edustaa Espanjan pääsarjassa pelaavaa Espanyolia.
Cabrera aloitti ammattilaisuransa uruguaylaisessa Sporting Defensorissa, jonka riveissä hän voitti maan clausura-mestaruuden vuonna 2009. Saman vuoden kesäkuussa hänet kaupattiin espanjalaiseen Atlético Madridiin. Lehtitietojen mukaan Cabreran siirtosumma oli 1,5 miljoonaa euroa. Cabrera pelasi ensimmäisen liigaottelunsa Atléticossa toukokuussa 2010. Elokuussa 2010 hän siirtyi yhden kauden mittaisella lainasopimuksella Espanjan toiseksi korkeimmalla sarjatasolla pelaavaan Recreativo Huelvaan. Kauden 2011–2012 Cabrera vietti lainalla niin ikään toiseksi ylimmällä sarjaportaalla pelaavassa Numanciassa. Kaudeksi 2012–2013 hänet lähetettiin lainalle samaa sarjatasoa edustavaan Hérculesiin.
Syyskuussa 2013 kesän siirtoikkunan umpeutuessa Cabreran sopimus Atléticon kanssa purettiin ja hän siirtyi Real Madrid Castillaan. Yhden Castillassa vietetyn kauden jälkeen Cabrera solmi kolmivuotisen sopimuksen Zaragozan kanssa.
Cabrera on pelannut Uruguayn alle 20-vuotiaiden maajoukkuessa. Hän edusti maataan vuosina 2009 ja 2011 pelatuissa alle 20-vuotiaiden MM-kilpailuissa.
Isaak Brodski

Isaak Izrailevitš Brodski (; 6. tammikuuta 1884 Sofijevkan kylä Berdjanskin lähellä, Taurian kuvernementti – 14. elokuuta 1939 Leningrad) oli venäläinen ja neuvostoliittolainen taidemaalari.
Isaak Brodski syntyi maanomistajan perheeseen Krimillä, nykyisen Ukrainan alueella. Hän opiskeli Odessan taideopistossa vuosina 1896–1902 ja Ilja Repinin johdolla Pietarin taideakatemiassa vuosina 1902–1908. Ennen Venäjän vallankumousta hän työskenteli lähinnä maisema- ja muotokuvamaalarina.
Neuvostoaikana Brodskista tuli yksi merkittävimmistä sosialistisen realismin edustajista. Hän maalasi suuria vallankumousaiheisia tauluja ja puoluejohtajien muotokuvia, joiden kopioita käytettiin laajasti propagandatarkoituksissa.
Brodski toimi vuodesta 1932 lähtien Leningradin yleisvenäläisen taideakatemian professorina ja vuodesta 1934 sen johtajana. Hänet on palkittu Leninin kunniamerkillä. Pietarissa toimii vuonna 1949 avattu taiteilijan kotimuseo.
Brockhaus–Jefron

Brockhaus–Jefron () oli Pietarissa Venäjällä vuosina 1889–1930 toiminut kirjakustantamo. Sen perustivat pietarilainen kirjanpainaja Ilja Jefron ja saksalainen tietosanakirjojen julkaisemiseen erikoistunut Brockhaus-yhtiö.
Yhtiön tärkein julkaisu on vallankumousta edeltävän Venäjän suurin tietosanakirja "Entsiklopeditšeski slovar" (”Ensyklopedinen sanakirja”). Se ilmestyi 82 perus- ja neljänä täydennysosana vuosina 1890–1907. Tietosanakirjan uudistettu laitos "Novyi entsiklopeditšeski slovar" (”Uusi ensyklopedinen sanakirja”, 1911–1916) jäi keskeneräiseksi. Brockhaus–Jefron julkaisi myös muita hakuteoksia, tietokirjallisuutta ja kaunokirjallisia koottuja teoksia.
Brockhausin ja Jefronin tietosanakirja ilmestyi CD-rom -muodossa vuonna 2002. Sen artikkelit ovat luettavissa myös Internetissä.
Andreas Thom

Andreas Thom (7. syyskuuta 1965 Rüdersdorf bei Berlin, Saksan demokraattinen tasavalta) on entinen saksalainen jalkapalloilija ja nykyinen valmentaja.
Pelaajaura.
Thom pelasi Berliner FC Dynamossa DDR-Oberligaa ja voitti vuosina 1984–1988 viisi kertaa peräkkäin Itä-Saksan mestaruuden. Sen lisäksi hän voitti Dynamossa FDGB-Pokalin kahdesti vuosina 1988 ja 1989. Vuonna 1989 hän oli eniten maaleja tehnyt pelaaja Oberligassa ja hänet valittiin maansa vuoden jalkapalloilijaksi. Ensimmäisen kansainvälisen ottelunsa Thom pelasi vuonna 1983 Euroopan cupin ottelussa FK Partizania vastaan. Saksan demokraattisen tasavallan maajoukkueessa hän pelasi vuosina 1984–1990 51 ottelua ja teki 16 maalia.
Thomesta tuli ensimmäinen pelaaja, joka siirtyi Oberliigasta Saksan liittotasavallan Bundesliigaan, kun Bayer 04 Leverkusen osti hänet 2,5 miljoonalla markalla. Leverkusenissa hän pelasi vuoteen 1995 ja muodosti yhdessä niin ikään Dynamosta siirtyneen Ulf Kirstenin kanssa menestyksekkään hyökkääjäkaksikon. Leverkusenissa hän voitti vuonna 1993 Saksan cupin. Vuonna 1997 hän siirtyi skotlantilaiseen Celticiin ja vuonna 1998 Hertha Berliniin.
Joulukuussa 1990 yhdistyneen Saksan maajoukkue pelasi ensimmäisen ottelunsa. Vaihdosta peliin tullut Thom teki ottelussa maalin. Hän oli voittamassa Euroopan mestaruushopeaa Ruotsissa 1992. Viimeisen ottelunsa maajoukkueessa hän pelasi huhtikuussa 1994 Arabiemiirikuntia vastaan.
Valmennusura.
Huub Stevensin jätettyä Hertha Berlinin valmennustehtävät toimi Thom pari viikkoa joukkueen väliaikaisena valmentajana joulukuussa 2003. Hans Meyerin aloitettua päävalmentajana 20. joulukuuta siirtyi Thom apuvalmentajan tehtäviin. 10. huhtikuuta 2007 hänet ja silloinen päävalmentaja Falko Götz erotettiin.
15. joulukuuta 2008 ilmoitettiin, että Thom aloittaa 5. tammikuuta 2009 Holstein Kielin apuvalmentajana. Vuonna 2009 joukkueen onnistui nousta 3. Ligaan. 15. helmikuuta 2010 hänet erotettiin, koska pelaajien ja Thomin välillä ei ollut riittävää luottamusta.
Mati Kuulberg

Mati Kuulberg (9. heinäkuuta 1947 Tallinna, Viron sosialistinen neuvostotasavalta, Neuvostoliitto – 14. kesäkuuta 2001 Tallinna, Viro) oli virolainen säveltäjä. Kuulberg oli tuottelias nykysäveltäjä, jonka musiikissa nykyaikainen ilmaisu ja kansanmusiikki esiintyvät rinnan klassisten muotoperiaatteiden kanssa.
Koulutus.
Kuulberg opiskeli viulunsoittoa Tallinnan musiikkikeskikoulussa ja sävellystä Tallinnan konservatoriossa Anatoli Garšnekin johdolla 1966–71.
Ura.
Kuulberg oli viulistina Viron valtiollisessa sinfoniaorkesterissa 1966–74. Hän on myös opettanut sävellystä ja teoreettisia aineita Tallinnan eri musiikkikouluissa sekä toimi Viron säveltäjäliiton palveluksessa.
Kuulbergin sävellystuotantoa on kuvattu soinnillisesti omaperäiseksi ja häntä pidetään taitavana orkesterin käyttäjänä. Osa hänen sävellyksiään on tehty myös erikoisille kokoonpanoille. Kuulbergille myönnettiin useita virallisia tunnustuksia ja palkintoja työstään.
Kukkonen

Kukkonen voi tarkoittaa seuraavia:
Sukunimi.
Kukkonen on suomenkielinen sukunimi. Tunnettuja nimenkantajia ovat:
Vincenzo Brenna

Vincenzo Brenna (1745 Firenze – 17. toukokuuta 1820 Dresden) oli italialaissyntyinen sisustustaiteilija ja arkkitehti.
Vuosina 1766–1768 Brenna opiskeli taidemaalari Stefano Pozzin ateljeessa Roomassa. Samaan aikaan hän tutustui Giacomo Quarenghiin, jota voidaan pitää hänen tärkeimpänä opettajanaan arkkitehtuurin alalla. Vuosina 1780–1783 Brenna työskenteli sisustusarkkitehtina Puolassa. Vuonna 1783 hän saapui suuriruhtinas Paavalin kutsumana Venäjälle.
Paavalin noustua valtaan Brennasta tuli Venäjän keisarillisen hovin pääarkkitehti. Hän osallistui Pavlovskin palatsin rakentamiseen ja sisustamiseen sekä sitä ympäröivän puiston suunnitteluun. 1700-luvun lopussa hän uudisti Hatsinan palatsi- ja puistoalueen sekä johti Mikaelinlinnan rakentamista. Samaan aikaan Brenna sisusti Talvipalatsin, Taurian palatsin, Kivisaaren palatsin ja Marmoripalatsin sisätiloja sekä suoritti Eremitaasin teatterin peruskorjauksen. Hän on suunnitellut Venäjän Turkista saamien voittojen muistoksi vuosina 1798–1799 pystytetyn Rumjantsevin obeliskin, joka sijaitsee nykyään puistikossa Pietarin taideakatemian rakennuksen vieressä.
Vuonna 1802 Brenna muutti Ranskaan eikä sen jälkeen enää työskennellyt arkkitehtina. Vuodesta 1808 lähtien hän asui Saksassa.
Sébastien Le Toux

Sébastien Le Toux (s. 10. tammikuuta 1984 Mont-Saint-Aignan, Ranska) on ranskalainen jalkapalloilija, pelipaikaltaan hyökkääjä.
Ura.
Le Toux on Rennesin kasvatti. Hän voitti seuran nuorisojoukkueen riveissä Coupe Gambardellan vuonna 2003. Vuotta myöhemmin hän teki ammattilaissopimuksen Lorientin kanssa, jossa hän pelasi kaksi kautta Ranskan toiseksi korkeimmalla sarjatasolla Ligue 2:ssa.
Lorientin vapautettua Le Toux’n sopimuksestaan hän kävi koeajalla Major League Soccer -seura FC Dallasissa, mutta teki lopulta sopimuksen USL First Divisionin Seattle Soundersin kanssa ennen kautta 2007. Hän aloitti kauden aiemmalla pelipaikallaan puolustajana, mutta hänet siirrettiin pian keskikentän kautta hyökkääjäksi, mikä osoittautui onnistuneeksi ratkaisuksi. Hän jakoi kymmenellä maalillaan liigan parhaan maalintekijän tittelin Montreal Impactin Charles Gbeken kanssa, ja hänet valittiin liigan parhaaksi pelaajaksi samalla kun Sounders voitti mestaruuden. Kahden kauden aikana Le Toux teki kaikkiaan 24 maalia pelaamassaan 54 liigaottelussa. Lisäksi hän oli Lamar Hunt U.S. Open Cupin paras maalintekijä kausina 2007–2008 Soundersin yltäessä molemmilla kerroilla välieriin.
Toukokuussa 2008 Le Toux’sta tuli uuden, kaudella 2009 aloittaneen Seattle Soundersin MLS-joukkueen ensimmäinen pelaajakiinnitys. Ensimmäisellä MLS-kaudellaan Le Toux’n maalisaldo jäi vain yhteen valmentaja Sigi Schmidin peluutettua häntä useimmiten keskikentällä muun muassa Freddie Ljungbergin, Steve Zakuanin ja Fredy Monteron kantaessa hyökkäysvastuun. U.S. Open Cupissa Sounders ylsi D.C. Unitedin ohella loppuotteluun, jossa Le Toux syötti Roger Levesquen tekemän voittomaalin.
Kaudeksi 2010 Le Toux siirtyi toiseen tulokasjoukkueeseen Philadelphia Unioniin, joka varasi hänet MLS Expansion Draft -laajennusvaraustilaisuudessa 25. marraskuuta 2009. Hän teki Unionin ensimmäisessä kotiottelussa D.C. Unitedia vastaan hattutempun, mukaan lukien Unionin seurahistorian ensimmäisen maalin, kun Union voitti 3–2. Le Toux sai edelliskautta vapaamman roolin Unionin hyökkäyksessä, mikä johti merkittävään parannukseen teholukemissa. Hän teki kauden aikana 14 maalia ja antoi 11 maalisyöttöä, mikä oli koko liigan suurin yhteismäärä. Hänet valittiin MLS Best XI -tähdistöjoukkueeseen ja Manchester Unitedia vastaan pelattuun tähdistöotteluun, minkä lisäksi hänet palkittiin liigan reilun pelin palkinnolla. Kausi 2012 alkoi Le Toux’lta heikommin, mutta kauden päätyttyä hän oli jälleen joukkueensa tehokkain pelaaja 11 maalillaan ja yhdeksällä maalisyötöllään. Hänet palkittiin myös toistamiseen reilun pelin palkinnolla. MLS:n pudotuspeleissä, johon joukkue ylsi ensimmäistä kertaa, Le Toux teki Unionin ainoan maalin.
Tammikuussa 2012 Le Toux kävi harjoittelemassa Valioliiga-seura Bolton Wanderersin kanssa mahdollista siirtoa silmällä pitäen. Myöhemmin samassa kuussa Union kauppasi hänet kuitenkin MLS:n Vancouver Whitecapsille.
Saavutukset.
Seurajoukkueet
Henkilökohtaiset
Se oli jautaa

Se oli jautaa on Juice Leskisen säveltämä ja sanoittama kappale vuodelta 1975. Tekstissä laulun kertoja muistelee nuoruuttaan: "Aika nuojuuden, se oli juusuinen, se oli jautaa". Kuten Leskisen aiemmat singlehitit ”Marilyn” ja ”Jyrki boy”, myös ”Se oli jautaa” kommentoi popkulttuuria: "Se oli jautaa kun jollajeiden jokkenjoll soi / Nyt on Hujjiganes, Hektoji ja Jyjki boi."
”Se oli jautaa” ilmestyi Coitus Intin singlenä vuonna 1975, b-puolenaan ’’Tarzanin kalsarit”. Singlen kustansi Love Records, ja se äänitettiin Finnvoxin studiolla Helsingin Pitäjänmäessä. Tuottajina olivat Atte Blom ja Juice Leskinen. Kappaleen esittivät Juice Leskinen (laulu), Pena Penninkilampi (urut ja taustalaulu), Mikko Alatalo (slide-kitara ja taustalaulu), Eetu Tuominen (sähkökitara), Juuso Nordlund (basso) ja Juke Aronen (rummut). ”Se oli jautaa” nousi Suomen singlelistan ykköseksi kesäkuussa 1975. Samaan aikaan Coitus Int julkaisi toisenkin singlen, ”Löyly löi” b-puolellaan ”Seminoloogie boogie woogie”. 
Vuonna 1992 Juice Leskinen teki lyhytaikaiseksi jääneen ETC-yhtyeensä kanssa kappaleesta uuden version Juankosken kulttuurihistoriallisen seuran julkaisemalle LP:lle "Unelmia Ponomareffin pajalta".
Toby Dawson

 
 
Toby Dawson (, Kim Soo-cheol, syntynimeltään 김봉석) (s. 30. marraskuuta 1978 Pusan, Etelä-Korea) on yhdysvaltalainen freestylehiihtäjä. Hän kilpailee kumparelaskussa ja voitti pronssia vuoden 2006 talviolympialaisissa Torinossa. 
Dawson syntyi Pusanissa Etelä-Koreassa nimellä Kim Bong-seok. Ollessaan kolmivuotias hän oli ostoksilla äitinsä kanssa Pusanin torilla. Hän katosi ja Kimin isä etsi häntä useista orpokodeista. Hiihdonopettajapariskunta Vailista, Coloradosta adoptoi ja antoi hänelle nimeksi Toby Dawson.
Pusanissa asuva Kim Jae-su näki Dawsonin kuvan mediassa. Kimillä oli kadonnut poika, joka oli samanikäinen Dawsonin kanssa. Sittemmin DNA-testit ovat osoittaneet, että Kim Jae-su on Dawsonin biologinen isä. Dawson ja Kim tapasivat Soulissa 28. helmikuuta 2007. Dawson on ilmoittanut haluavansa perustaa tulevaisuudessa säätiön, joka pyrkii estämään vastaavanlaiset tapaukset.
Kolmatta linjaa takaisin

”Kolmatta linjaa takaisin” on suomenkielinen versio Tony Hatchin ja Jackie Trentin kirjoittamasta kappaleesta ”Beautiful in the Rain”, jonka Petula Clark levytti. Juha Vainio sanoitti kappaleen suomenkielisen version ja Fredi levytti sen vuonna 1968. Kappale on Fredin tunnetuimpia levytyksiä ja Vainion tunnetuimpia käännöskappaleita – sanat tosin ovat täysin erilaiset kuin alkuperäisessä.
Laulun syntyhistoria ja teema.
Alkuperäisversiossa kerrotaan sateessa kuljeskelevasta tytöstä, joka miettii elämäänsä. Suomenkielinen versio taas sijoittuu Kolmas linja -kadulle Helsingin Kallioon. Kerrotaan, että Vainio keksi Kolmannen linjan avattuaan puhelinluettelon karttaosan ja tökättyään sattumanvaraisesti jotain kohtaa. Sormi osui Kolmas linja -kadun kohdalle. Vainion yhteistyökumppani, säveltäjä Toivo Kärki, harmitteli sitä, että Vainio teki niin hyvän tekstin käännöskappaleeseen eikä Kärjen omaan sävelmään. 
Teemaltaan hyvin paljon samantapaiset tekstit ovat myös Vainion kappaleissa ”Ei ole Kööpenhamina kuin ennen” ja ”Vanha salakuljettaja Laitinen”.
Vainio kommentoi työtään seuraavasti vuonna 1978:
Julkaisu.
Fredi levytti kappaleen vuonna 1968, ja se julkaistiin singlenä. B-puolella on ”Onhan päivä vielä huomennakin”. Molemmat kappaleet ovat myös Fredin albumilla "Fredi". Fredin versiosta tehtiin kaksi musiikkivideota: ensin vuonna 1972 ja myöhemmin 1980-luvulla. Jälkimmäisen ohjasi Päiviö Pyysalo.
Oman versionsa kappaleesta ovat tehneet myös muun muassa Bablo, Kari Kuuva, Mikko Alatalo, Sielun Veljet (nimellä Kullervo Kivi ja Gehenna-yhtye) ja Jontti &amp; Shaka.
Rembrandtin syytös

Rembrandtin syytös ("Rembrandt's J'accuse") on Peter Greenawayn ohjaama jännitys- ja dokumenttielokuva vuodelta 2008. Elokuvassa hän ilmaisee kokemuksensa, että kulttuurissamme sana on yliarvostettua, puuttuu kuvien lukutaito. Hän analysoi Rembrandtin maalauksen "Yövartio" purkaen sen arvoituksia. Elokuvaa on sanottu loistokkaaksi ja ainutlaatuiseksi.
Greenaway paljastaa elokuvassaan murhan, joka on hämännyt taidehistorioitsijoita siitä saakka, kun Rembrandt maalasi taulun vuonna 1642.
Murhateorian vastustaminen.
Greenawayn todistelu koostuu noin 30:sta maalaukseen tai Rembrandtin elämään liittyvästä seikasta, esimerkiksi teoksen oudoista yksityiskohdista. Todistelua ei ole hyväksytty taidehistorian tutkijoiden keskuudessa. Tulkinnan vastustajat katsovat, että todisteluun sisältyy paljon fiktiota, ja että tulos on puhdasta arvailua. Osa arvostelijoista myöntää Rembrandtin teoksen yksityiskohtien virheet, mutta pitää Greenawayn tulkintaa liioiteltuna. Tässä suhteessa sitä verrataan kirjailija Dan Brownin "Da Vinci -koodiin" On myös kiistetty Greenawayn kertomus, että Rembrandt ei saanut uusia töitä "Yövartio"-teoksen jälkeen ja että tämä olisi aiheuttanut Rembrandtin konkurssin.
Yhdestoista tunti

Yhdestoista tunti () on yhdysvaltalainen tieteeseen perustuva draamasarja, joka perustuu vuoden 2006 samannimiseen brittisarjaan. Sarjaa esitettiin alun perin CBS:llä 9. lokakuuta 2008 – 2. huhtikuuta 2009 torstaisin. 19. toukokuuta 2009 paljastettiin, että sarjan tuotanto päättyy.
Sarjaa näytettiin vain yhden tuotantokauden verran. Tuotantokaudella oli katsojia Yhdysvalloissa keskimäärin noin 12 miljoonaa jaksoa kohti.
Juoni.
"Yhdestoista tunti" seuraa älykkään biofyysikko ja FBI:n erikoisagenttineuvonantajan, tri Jacob Hoodin (Rufus Sewell) työtä kun tämä ratkaisee rikoksia joihin liittyy tieteelliset tai paranormaalit ilmiöt, joita kukaan muu ei pysty ratkaisemaan. Erikoisagentti Rachel Young (Marley Shelton) on määrätty suojelemaan Hoodia. Tri Hoodia ja erikoisagentti Youngia avustaa sarjan lopussa erikoisagentti Felix Lee (Oman Benson Miller).
Production.
Alkuperäinen ITV:n versio sisälsi neljä 90 minuutin pituista jaksoa. Ennen kuin kyseiset jaksot saatiin esitettyä CBS tilasi 13 tunnin pituista jaksoa lisää. Pilottijakso tuotantoon kului noin 4 miljoonaa dollaria ja loput jaksot maksoivat noin 2 miljoonaa dollaria per jakso.
DVD-julkaisu.
"Yhdestoista tunti" julkaistiin DVD:llä 20. lokakuuta 2009 rajoitettuna julkaisueränä. Ainut nettisivusto joka tällä hetkellä myy sarjan DVD:tä on Warner Brothers Shop (http://www.wbshop.com/). .
Rovaniemen vaakuna

Rovaniemen vaakuna on Rovaniemen kaupungin tunnus. Vaakuna on Toivo Vuorelan suunnittelema. Sen selitys on ”vihreässä kentässä hopeinen haaruristi, jonka ylähaarat salamakoroiset; saatteena yläkulmassa kultainen liekki”. Se oli alun perin Rovaniemen maalaiskunnan vaakuna, joka hyväksyttiin 15. elokuuta 1956 maalaiskunnan kunnanvaltuustossa ja vahvistettiin sisäasiainministeriössä 26. lokakuuta 1956. Kun Rovaniemen kaupunki ja maalaiskunta yhdistyivät vuoden 2006 alussa, maalaiskunnan vaakuna valittiin yhdistyneen kaupungin vaakunaksi. Aiheen haaruristi symboloi Kemi- ja Ounasjokien risteystä, ylähaarojen salamakorot viittaavat valjastettujen jokien sähköntuotantoon ja liekki kuvastaa muinoin jokien varsilla vihollisista varoittaneita merkkitulia, "tottoja". Ounasjokea ei ole kuitenkaan valjastettu sähköntuotantoon, vaan se on suojeltu.
Rovaniemen kaupunki käytti vuoteen 2005 saakka Väinö Tigerin suunnittelemaa vaakunaa, jonka tasavallan presidentti Lauri Kristian Relander oli vahvistanut asetuksella silloiselle Rovaniemen kauppalalle 14. huhtikuuta 1930. Sen aiheena ollut tunturi viittasi Ounasvaaraan ja revontulet pohjoiseen sijaintiin napapiirillä. Vaakunan selitys on ”kilpi, jossa on sinisellä pohjalla hopeinen tunturi, sen yläpuolella hopeinen goottilainen kirjain R ja ylimpänä revontulien säteistä muodostettu kruunu, sekin hopeinen.” Vaakuna oli heraldisten sääntöjen vastainen, sillä niiden mukaan vaakunoissa ei saa olla kirjaimia.
Kaksoiselämää (kappale)

”Kaksoiselämää” on Juice Leskisen säveltämä ja sanoittama kappale, joka ilmestyi albumilla "Yölento" vuonna 1986. Se on ilmestynyt myös singlenä (B-puolella ”Elämää”) eri versiona kuin albumilla. Single nousi Suomen virallisen listan ensimmäiselle sijalle. ”Kaksoiselämää” valittiin "Soundi"-lehden äänestyksessä vuoden 1986 parhaaksi kappaleeksi, ja se voitti myös Iskelmä-Emman. Kappale alkaa sanoilla "Yksinäisyys ympärillä joskus ottaa hahmon ihmisen / Tiedän mitä haluan tiedän miten vähään kykenen".
Singlellä kappaleen esittävät Juice Leskinen (laulu), Anssi Tikanmäki (urut ja taustalaulu), Ila Loueranta (sähkökitara ja taustalaulu), Jari Yliaho (sähkökitara ja taustalaulu), Antti Tammilehto (basso) ja Vesa Sytelä (rummut).
Juice Leskinen kirjoitti kappaleen tammikuussa 1986, kun hänen avioliittonsa oli hajoamassa. Omien sanojensa mukaan se ei kerro hänen omasta kaksoiselämästään, ”vaan vaimoni tai korkeintaan molempien”. Tilanne oli Leskisen mukaan traaginen, mutta siitä syntyi hieno kappale. ”Kannattaa hankkiutua vaikeuksiin, että saisi tehdyksi jotain hienoa.”
Pate Mustajärvi on levyttänyt kappaleen sekä singlenä että albumilla "Ollaan ihmisiksi", jolla hän tulkitsee Juice Leskisen kappaleita.
Koivuniemen Herrat

Koivuniemen Herrat (tunnettu myös nimellä Shaka &amp; Koivuniemen Herrat) on suomalainen funk -tyylistä hip hopia soittava yhtye. Yhtyeen keulahahmo on Jontti &amp; Shaka -duon jäsen rap-artisti Shaka.
Historia.
Koivuniemen Herrat kokoontui ensimmäisen kerran nykyisellä kokoonpanollaan uudenvuodenpäivänä 2008. Tuolloin Herrat toimi vain Jontin &amp; Shakan taustabändinä keikoilla. Lopulta yhteistyö syveni Shakan kanssa, ja Koivuniemen Herrojen debyyttialbumi "Sokeat johdattaa" julkaistiin 28. huhtikuuta 2010 3rd Rail Musicin kautta. Albumin kappaleesta "Istu alas" julkaistiin musiikkivideo huhtikuussa 2010. Albumin ensimmäinen näytekappale "Aika muuttaa" julkaistiin digitaalisesti 25. heinäkuuta 2011, ja siitä julkaistiin musiikkivideo syyskuussa 2012. Koivuniemen Herrojen toinen pitkäsoitto "Jotain uutta auringon alla" julkaistiin 14. syyskuuta 2012 Suomen Musiikin kautta. Se nousi Suomen virallisen albumilistan 47. sijalle.
Painin Euroopan-mestaruuskilpailut 2010

Vuoden 2010 painin Euroopan-mestaruuskilpailut järjestettiin Bakussa, Azerbaidžanissa 12. – 18. huhtikuuta. Kilpailujen ohjelmassa olivat kreikkalais-roomalainen paini, vapaapaini ja naispaini, joissa kaikissa painittiin seitsemässä painoluokassa.
Mitalistit.
Kreikkalais-roomalainen paini.
Kreikkalais-roomalaisessa painissa painittiin 17. – 18.4.
Vapaapaini.
Vapaapainissa painittiin 13. – 14.4.
Naispaini.
Naispainissa painittiin 15. – 16.4.
Suomen joukkue.
Suomen Painiliitto valitsi EM-kilpailuihin seitsemän painijaa kreikkalais-roomalaiseen painiin, yhden painijan vapaapainiin ja kaksi painijaa naispainiin. Naispainiin valittu Sarianne Savola ei kyennyt osallistumaan kisoihin polvileikkauksen vuoksi.
Saga pedo

Saga pedo on kookas, lentokyvytön hepokattilaji, joka lukeutuu Euroopan kookkaimpiin hyönteisiin. Uhanalaisuudeltaan laji on luokiteltu vaarantuneeksi.
Täysikasvuisena "S. pedo" voi saavuttaa yli 10 cm:n pituuden. Väriltään se vaihtelee vaalean vihreästä ruskehtavaan ja eläimen kyljissä kulkee vaalea viiru. Siipiä ei ole lainkaan. Hepokatti saalistaa muita hyönteisiä, erityisesti heinäsirkkoja sekä pienempiä hepokatteja. Saalistavan elämäntavan vuoksi eläimen etummaiset, piikikkäät raajat ovat muuntuneet saaliin pitelemiseen sopiviksi. Lajin kaikki tunnetut yksilöt ovat naaraita ja se lisääntyy ainoastaan partenogeneettisesti.
"S. pedo"n levinneisyysalue ulottuu Keski-Euroopasta ja Välimereltä Keski-Aasian poikki Kiinaan. Levinneisyysalueen pohjoisraja Euroopassa kulkee Slovakian ja Unkarin alueella.
Räkä ja Roiskis

Räkä ja Roiskis on Juice Leskisen kirjoittama kolmen lastenkirjan sarja. Siihen kuuluvat "Räkä ja Roiskis" (1992), "Räkä ja Roiskis Suuvedellä" (1995) ja "Räkä ja Roiskis naisissa" (1997). Kirjojen päähenkilöinä ovat veljekset Räkä ja Roiskis, mutta mukana on myös paljon eläintarinoita, yhteiskuntakritiikkiä ja sanaleikkejä. Sarjan avausteos oli ensimmäinen Leskisen kirjallinen tuotos, joka sai runsaasti kiitosta.
Toisessa kirjassa veljekset tutkivat Suuvesi-järven avantojen varkautta. Kolmannessa teoksessa veljeksillä on murrosikä ja naapuriin muuttaa tyttöjä.
Kirjat on kuvittanut Riikka Juvonen.
Kirjasarjan keskimmäiseen osaan perustuu elokuva "Räkä ja Roiskis" (2024).
Psykrofiili

Psykrofiili (joskus myös kryofiili) on eliö, joka on sopeutunut elämään ja lisääntymään jatkuvasti kylmissä olosuhteissa tai jopa edellyttää sellaisia. Psykrofilia on esimerkki ekstremofiliasta.
Psykrofiilisia elinympäristöjä esiintyy maapallolla paljon. Tällaisia ovat napaseudut, vuoristojen yläosat, jäätiköt ja syvänmeren pohja. Useimmat tunnetuista psykrofiilisistä eliöistä ovat arkkeja tai bakteereita, mutta ominaisuutta tavataan myös muun muassa levillä, sienillä, selkärangattomilla ja kaloilla. Ne ovat kuitenkin huonosti tutkittu ekstremofiilisten eliöiden ryhmä.
Jatkuvasti kylmä elinympäristö tuo ongelmia eliölle. Esimerkiksi fotosynteesi ei toimi alhaisissa lämpötiloissa, entsyymitoiminta hidastuu, solukalvojen lipidien jähmettyminen vaikuttaa solujen aineenvaihdunnan toimintaan ja äärimmillään veden jäätymispisteen alittavat lämpötilat aiheuttavat kudoksissa olevan veden jäätymisen ja sitä kautta kudosten mekaanisen tuhoutumisen. Psykrofiilisille eliöille on kehittynyt erilaisa mekanismeja näiden ongelmien kiertämiseen. Esimerkiksi lipidien jähmettymistä estää se, että lipidituontannosta vastaavat reaktiot tuottavat eri lämpötiloissa erilaisia määriä tyydyttyneitä ja tyydyttymättömiä rasvoja Useimmat psykrofiiliset eläimet estävät jääkiteiden muodostumisen kudoksiin erityisten proteiinien ("Anti-freeze Proteins", AFP) tai glykoproteiinien avulla. Nämä proteiinit kiinnittyvät syntyvien jäähiukkasten pintaan ja estävät niitä muodostamasta jääkidehilaa. Tämä laskee kudosnesteen jäätymispistettä ja mahdollistaa esimerkiksi arktisissa vesissä elävien kalojen elämän vedessä, joka säilyy korkean suolapitoisuuden ansiosta nestemäisenä alle nollan celsiusasteen lämpötilassa.
Tom Jones Sings Rock &amp; Soul

Tom Jones Sings Rock &amp; Soul on walesilaislaulaja Tom Jonesin vuonna 1999 julkaistu cover-albumi, joka sisältää hänen tulkintojaan soul- ja rock and roll -klassikoista. Kappaleet ovat konserttitaltiointeja.
Siilin ongelma

Siilin ongelma on analogia intiimin ihmissuhteen aiheuttamista ongelmista. Sillä kuvataan tilannetta, jossa ryhmä siilejä hakeutuu kylmällä ilmalla lämmön vuoksi lähelle toisiaan. Väistämättä ne kuitenkin samalla satuttavat toisiaan terävillä piikeillään, joten niiden on pidettävä toisiinsa jonkin verran etäisyyttä. Vaikka ne haluaisivat yhteisen hyödyn vuoksi olla lähekkäin, ilmeisestä syystä se on mahdotonta.
Ensin Arthur Schopenhauer, sitten Sigmund Freud on vertauskuvan avulla kuvannut tilaa, jossa he katsovat, että yksilö on suhteessa muihin. Siilin ongelma on tilanne, jossa hyvästä tahdosta huolimatta ihmisten välistä läheistä suhdetta ei voi syntyä ilman merkittävää molemminpuolista haittaa, ja tästä seuraa varovaista käyttäytymistä ja etäinen suhde. Siilin ongelman myötä suositellaan harkintaa suhteissa muihin sekä yksilön oman edun että muiden huomioon ottamisen kannalta. Siilin ongelmaa on käytetty puolustamaan tai selittämään introverttiutta ja isolationismia.
Martin Bashir

Martin Bashir (s. 19. tammikuuta 1963) on britannianpakistanilainen toimittaja ja mediapersoona.
Ura.
Bashir alkoi työskennellä toimittajana vuonna 1986. Hän työskenteli BBC:llä vuoteen 1999 asti ohjelmissa "Songs of Praise", "Public Eye" ja "Panorama", minkä jälkeen hän siirtyi ITV:lle työskentelemään erikoisdokumenteissa ja esiintymään "Tonight with Trevor McDonald" -ohjelmassa. Bashir aiheutti valtavan kohun vuonna 1995, kun hän haastatteli prinsessa Dianaa tämän epäonnistuneesta avioliitosta prinssi Charlesin kanssa. Bashir on tällä hetkellä ABC:n palveluksessa ja tekee yhteistyötä ajankohtaisohjelmassa "Nightline". Bashirilla oli rooli komediaelokuvassa "".
Michael Jacksonin haastattelu.
Vuonna 2003 Bashir haastatteli poptähti Michael Jacksonia ITV-kanavalle. Lähetystä katsoi Yhdistyneessä kuningaskunnassa 14 miljoonaa ihmistä ja Yhdysvalloissa 38 miljoonaa ihmistä. Haastattelun jälkeen Jackson valitti Britannian viestintävirastoon syyttäen Bashiria kohujournalismista, koska tämä olisi saattanut Jacksonin huonoon valoon korostamalla tätä vastaan nostettuja syytteitä lasten seksuaalisesta ahdistelusta. Vuonna 2005 Jackson kuitenkin vapautettiin kaikista syytteistä.
Vastauksena Bashirin dokumenttiin Jackson julkaisi henkilökohtaisen kameramiehensä kuvaamaa materiaalia, jossa Bashir onnitteli Jacksonia Neverland Ranchin "hengellisestä" luonteesta. Se oli ristiriidassa Bashirin tekemän haastattelun kanssa, jossa hän sanoi Neverlandin olevan "vaarallinen paikka lapsille". Bashir myös kuvasi Jacksonia loistavaksi isäksi ja sanoi, että Jacksonin suhde lapsiin "sai hänet melkein itkemään". Kiistan seurauksena Bashir äänestettiin viidenneksi Channel 4:n tekemässä "sadan huonoimman britin" kyselyssä, heti Margaret Thatcherin ja Jade Goodyn jälkeen. Bashirin dokumentin menestyksen ansiosta yhdysvaltalainen ABC tarjosi hänelle töitä.
Jacksonin managerina vuosina 1996–2003 toiminut Dieter Wiesner totesi Bashirin dokumentin seurauksista Michael Jacksonin elämään näin: ”Se rikkoi hänet. Se tappoi hänet. Häneltä kesti kauan kuolla, mutta se alkoi sinä yönä. Aiemmin huumausaineet olivat hänelle tuki, mutta sen jälkeen niistä tuli välttämättömiä."
Jacksonin kuoleman jälkeen Bashir kommentoi: "Kun tein dokumenttia, oli pieniä osia, jotka sisälsivät polemiikkia hänen suhteestaan nuoriin. Mutta totuus on, että häntä ei koskaan tuomittu mistään rikoksesta enkä koskaan itse nähnyt mitään väärää.”
Peltosalmi

Peltosalmi on Iisalmessa Pohjois-Savossa sijaitseva taajama. Se sijaitsee noin kahdeksan kilometriä Iisalmen keskustasta etelään. Peltosalmen taajamassa on 767 asukasta (31.12.2016) ja postinumeroalueen 74510 Iisalmi väkiluku on 792 henkeä (31.12.2015).
Peltosalmen kautta kulkee paikallisliikenteen lisäksi arkipäivisin kymmeniä linja-autovuoroja. Peltosalmen rautatieasema sijaitsee Savon radalla, mutta ei ole enää toiminnassa. Taajaman itäpuolella kulkee valtatie 5, sieltä lähtee länteen seututie 563 ja itään yhdystie 5824. Peltosalmesta luoteeseen sijaitsee Porovesi, jonka Peltosalmi-niminen salmi yhdistää Nerkoonjärveen.
Peltosalmella toimii Peltosalmen VPK.
Puolustusvoimien Asevarikko 9 toimi kylässä vuoden 2002 loppuun.
Peltosalmella on maamerkkinä vuonna 1962 valmistunut alun perin valtion Iisalmen viljavarasto, myöhemmin Suomen Viljava Oy. Varastorakennuksen pinta-ala on noin 2,7 hehtaaria, korkeus 13 metriä ja varastotilaa on 30 tuhannelle tonnille viljaa, mutta varastointitarvetta ei katsota enää olevan. Varastorakennus on nykyään paikallisten yrittäjien omistuksessa työnimellä "Savon viljava". 
Peltosalmella on Kauppis-Heikin koulu, joka on vuoden 2015 syksystä lähtien ollut alakoulu (luokat 1–6), päiväkoti ja seurakunnan kerhotilat. Siellä toimivia yrityksiä ovat muun muassa parturi-kampaamo, Ipowood, Normet, Timaco ja Betonimestarit. Peltosalmella käy säännöllisesti kirjastoauto ja kauppa-auto. Alueella on aiemmin ollut myös kirjasto, baari ja Putkolan kauppa. 
&lt;br clear=all&gt;
Baten Kaitos Origins

Baten Kaitos Origins () on vuonna 2006 julkaistu roolipeli. Namco ja Monolith Soft paljastivat pelin olemassaolon ensimmäistä kertaa Tokyo Game Show’ssa vuonna 2005. Pelin virallinen nimi julkistettiin E3-messuilla vuonna 2006.
"Baten Kaitos Origins" on jatko-osa "ille". Pelin julkaisijana oli Nintendo, vaikka pelisarjan ensimmäisen osan Amerikassa, Euroopassa ja Japanissa julkaisi Namco. Euroopassa Baten Kaitos Originsia ei koskaan julkaistu Amerikassa koetun huonon myyntimenestyksen vuoksi. Japanissa peli tuli myyntiin 3. helmikuuta 2006 ja Pohjois-Amerikassa 25. syyskuuta 2006.
"Baten Kaitos Originsin" kamppailusysteemi perustuu korteilla taisteluun, toisin kuin monissa muissa roolipeleissä.
Tarina.
Hahmot.
Koska peli sijoittuu juonellisesti ensimmäistä "Baten Kaitosta" aikaisemmaksi, useat "Baten Kaitos: Eternal Wings and the Lost Oceanin" hahmot esiintyvät myös "Baten Kaitos Originsissa", tosin eri ikäisinä. Geldoblame on 25, Almarde 19, Gibari 14, Ladekahn 12, Savyna viisi vuotta sekä Kalas sekä Lyude syntyvät pian.
Juoni.
"Baten Kaitos Originsin" tarina sijoittuu 20 vuotta "Baten Kaitos: Eternal Wings and the Lost Oceanin" tapahtumia edelle. Päähenkilö on Sagi, 15-vuotias nuorukainen, joka tekee töitä Alfardin valtakunnan eliittiyksikössä, Pimeyden palveluyksikössä ("Dark Sevice"). Sen tehtävänä on raportoida tapahtumista yhdelle maan johtavista poliitikoista, lordi Baelheitille. Sagin mukana liikkuu myös Guillo, joka muistuttaa ulkonäöllisesti paljonkin Paramachinaa, koneellista nukkea, mutta joka pystyy tosiasiassa liikkumaan taikuuden ansiosta ja aistimaan asioita.
Pelin pääteema on kamppailu promagnusoitumisen (johon kuuluvat sydämen voima, sielunsiivet, taikuus) ja promachinosoitumisen (tekniikka, mekaniikka) välillä.
Musiikki.
Kaiken "Baten Kaitos Originsissa" kuultavan musiikin on säveltänyt ja järjestänyt Motoi Sakuraba. "Baten Kaitos Original Soundtrack" on TEAM Entertainmentin 28. maaliskuuta 2006 julkaisema kolmen CD:n albumi, joka sisältää pelin musiikit. "Originsiin" sisältyy kaikkiaan 61 musiikkiraitaa.
Alejandro Moreno

Alejandro Enrique Moreno Riera (s. 8. heinäkuuta 1979 Barquisimeto, Venezuela) on venezuelalainen jalkapalloilija, pelipaikaltaan hyökkääjä. Hän edustaa Major League Soccerin Chivas USA:ta.
Seurajoukkueura.
Moreno muutti nuorena Yhdysvaltoihin ja pelasi opiskelujensa ohessa neljä vuotta jalkapalloa University of North Carolina at Greensboron joukkueessa Spartansissa. Los Angeles Galaxy varasi hänet Major League Socceriin vuoden 2002 MLS SuperDraftin kolmannella kierroksella ja numerolla 27. Hän teki MLS-debyyttinsä 20. huhtikuuta 2002 ottelussa Dallas Burniä vastaan. Moreno toimi Los Angelesissa lähinnä vaihtomiehenä, mutta teki maalittoman debyyttikauden jälkeen kuusi maalia sekä kaudella 2003 että 2004.
Kaudeksi 2005 Moreno siirtyi San Jose Earthquakesiin osana neljän pelaajan kauppaa ja vuotta myöhemmin muun San Josen organisaation mukana Houston Dynamoon. Ainoalla kaudellaan San Josessa hän viimeisteli kahdeksan maalia. Kaudella 2006 hän pelasi kahta lukuun ottamatta kaikki ottelut, kun Houston saavutti MLS Cupin mestaruuden.
Kesken kauden 2007 Moreno siirtyi Columbus Crew’hin vaihdossa Joseph Ngwenyaan. Columbusissa Moreno muodosti tehokkaan kaksikon argentiinalaisen Guillermo Barros Schelotton kanssa ja oli joukkueen paras maalintekijä MLS:n runkosarjassa kausilla 2007 ja 2008. Yhdeksän maalia kaudella 2008 on Morenon henkilökohtainen ennätys. Samalla kaudella Columbus voitti MLS Supporters’ Shieldin ja MLS Cupin. Hän teki joukkueensa ensimmäisen maalin New York Red Bullsia vastaan pelatussa loppuottelussa.
MLS:n tulokasjoukkue Philadelphia Union varasi Morenon vuoden 2009 MLS Expansion Draft -laajennusvaraustilaisuudessa. Hän kuului joukkueen runkopelaajiin kauden 2010 ajan. Kauden päätteeksi hän joutui kuitenkin vaihtamaan jälleen seuraa Expansion Draftissä, kun Vancouver Whitecaps varasi hänet Philadelphian suojaamatta jättämien pelaajien joukosta ja lähetti hänet Alan Gordonin ohella vaihtokaupassa Chivas USA:han.
Maajoukkueura.
Moreno on pelannut Venezuelan maajoukkueessa vuodesta 2004 lähtien. Hän osallistui vuosien 2006 ja 2010 MM-kilpailuiden karsintoihin.
Tatra V 809

Tatra V 799 oli tšekkoslovakialaisen Tatran valmistama maastoauton prototyyppi vuodelta 1940. Auton suunnittelu alkoi Saksan asevarustelusta vastanneiden viranomaisten määräyksestä vuonna 1939 Tatran tehtaiden jouduttua muiden sudeettialueiden mukana Saksan käsiin. Prototyyppejä valmistui yhteensä kaksi niin teknisesti kuin ulkonäöltäänkin varsin erilaista kappaletta.
Teknisiä tietoja.
Ensimmäisessä prototyypissä oli voimanlähteenä nelisylinterinen, nelitahtinen ilmajäähdytteinen rivimoottori, joka oli varustettu kannen yläpuolisella nokka-akselilla. Vaihteistossa oli neljä nopeutta eteen ja yksi taakse, mutta kaksiportainen alennusvaihde tuplasi vaihteiden määrän. Sekä etu- että taka-akseli olivat vetäviä ja niissä oli tasauspyörästöjen lukot. Kori oli avomallinen ja siinä oli paikat viidelle hengelle. Tämä yksilö on säilynyt ja näytteillä Tatran museossa Kopřivnicessa.
Toinen prototyyppi suunniteltiin Pohjois-Afrikan vaativiin olosuhteisiin Deutsches Afrikakorpsin käyttöön. Siinä oli umpimallinen kori ja voimanlähteenä T87-mallin ilmajäähdytteinen V8-moottori.
Harmaan sävyjä

Harmaan sävyjä on tamperelaisen rap-yhtye Leijonamieli &amp; Putkimiehet keskeneräinen toinen studioalbumi. Albumin kappaleista vain neljä ehti valmistua ennen yhtyeen hajoamista. Kappale "Jos vain herään" on kuunneltavissa "Suomihiphoppia Vol. 6" -kokoelmalla sekä Leijonamielen MySpace -profiilissa.
Thomas Reiter

Thomas Arthur Reiter (s. 23. toukokuuta 1958 Frankfurt, Länsi-Saksa) on entinen ESA:n avaruuslentäjä ja Luftwaffen prikaatikenraali Vuonna 2008 hän oli 25:n eniten aikaa avaruudessa viettäneen avaruuslentäjän joukossa. 8.elokuuta 2007 Thomas Reiter nimitettiin DLR:n johtokunnan jäseneksi. Keväästä 2011 alkaen hän johtaa Euroopan avaruusjärjestön Miehitettyjä lentojen direktoraattia.
Ura.
Vuonna 1982 Reiter valmistui lento- ja avaruustekniikasta Saksan armeijan yliopistosta Universität der Bundeswehr Münchenistä. Hän sai lentäjänkoulutuksen Saksassa ja suihkukonekoulutuksen Texasissa.
Hän palveli insinöörinä Mir-avaruusaseman miehistössä Mir EO-20 (Euromir 95)/Sojuz TM-22 lennolla. 179 vuorokautta kestäneen Mir-lentonsa aikana hän osallistui kahdelle avaruuskävelylle suorittaen ensimmäisenä saksalaisena avaruuskävelyn.
Vuosina 1996 ja 1997 hän täydensi koulutustaan Sojuz-avaruusaluksella suorittaen ”Sojuzin paluukomentajan” tutkinnon, mikä sallii hänen toimia kolmihenkisen Sojuz-miehistön komentajana sen palatessa avaruudesta.
Hän harjoitteli kuusi kuukautta kestävälle lennolle Kansainväliselle avaruusasemalle (ISS), minne hänet laukaistiin sään viivästettyä lähtöä 4. heinäkuuta 2006 avaruussukkula Discoverylla lennolla STS-121 liittymään Retkikunta 13:een. Discovery erkani avaruusasemalta 15. heinäkuuta jättäen Reiterin ISS:lle. Hän jatkoi Retkikunta 14:n miehistössä ennen paluutaan Maahan avaruussukkula Discoveryn lennolla STS-116.
Euroopan avaruusjärjestö nimesi ISS-lennon "Astrolab"iksi.
Reiter on viettänyt avaruudessa enemmän aikaa kuin yksikään ei-amerikkalainen tai ei-venäläinen, 350 vuorokautta.
Hän asuu Wahnbekissä (Oldenburgin lähellä) Ala-Saksissa.
Roberto Cavalli

Roberto Cavalli (15. marraskuuta 1940 – 12. huhtikuuta 2024 Firenze, Italia) oli italialainen muotisuunnittelija. Hänen nimeään kantaa myös hänen vaatemerkkinsä.
Ura.
Roberto Cavalli oli kotoisin Firenzesta. Cavallin taiteellisen perheen isä kuului Italian taiteen uudistamista ajaneeseen Macchiaioli-liikkeeseen. Cavalli opiskeli paikallisessa taide-instituutissa ja erikoistui tekstiilien painotekniikkaan. Kukka-aiheisilla painatuksillaan Cavalli alkoi saada huomiota Italiassa ja 1970-luvulla hän patentoi vallankumouksellisen painotekniikkansa. Hänen tekniikkaansa käytettiin esikertaa Pariisissa Hermèsin ja Pierre Cardinin muotitaloissa. Kolmekymmentävuotiaana hän esitteli ensimmäisen nimeään kantavan kokoelman ja avasi Saint-Tropez’ssa ensimmäisen liikkeensä. Seuraavilla vuosikymmenillä Cavalli avasi uusia liikkeitään ympäri maailmaa ja julkaisi useita mallistoja. Vuonna 2007 hän suunnitteli malliston myös ruotsalaiselle H&amp;M-ketjulle. Vaatteiden lisäksi Cavallin nimeä on kantanut muun muassa vodka- ja viinituotemerkit.
Alatornion vaakuna

Alatornion vaakuna oli Alatornion kunnan tunnus. Vaakunan aiheen käsijousi viittaa pirkkalaisiin ja jahtimatkoihin erämaaluonnossa, ja lohi lohikalastamoihin Tornionjoen suulla.
Vaakunan selitys on ”hopea-sinikatkoisen kilven yläkentässä sininen jännittämätön käsijousi hirsittäin ja alakentässä uiva lohi kokonaan hopeaa.” Vaakunan on suunnitellut Olof Eriksson, ja Alatornion kunnanvaltuusto hyväksyi sen kokouksessaan 4. maaliskuuta 1952. Sisäasiainministeriö vahvisti vaakunan käyttöön 7. toukokuuta samana vuonna.
Vaakuna muuttui epäviralliseksi kotiseutuvaakunaksi 1973, kun Alatornio liitettiin yhdessä Karungin kanssa Tornion kaupunkiin.
Jaime Gavilán

Jaime Gavilán Martínez (s. 12. toukokuuta 1985 Valencia, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Levantea ja on pelipaikaltaan keskikenttäpelaaja.
Ura.
Gavilán on kotikaupunkinsa Valencian kasvatti. Ensiesiintymisensä edustusjoukkueessa hän teki 19. huhtikuuta 2003 ottelussa Real Valladolidia vastaan. Hän pelasi kuitenkin pääosin Valencian reservijoukkueessa Segunda División B:ssä.
Vuodet 2004–2006 hän pelasi lainalla Tenerifessä sekä Getafessa, jonka jälkeen hän murtautui Valencian kokoonpanoon. Marraskuussa 2008 Ronald Koemanin tultua joukkueen päävalmentajaksi Gavilánin tilanne vaikeutui ja lopulta hänet lainattiin loppukauden kestävällä sopimuksella Getafeen.
Toisella lainakaudellaan madridilaisryhmässä Gavilán teki ainoan maalinsa 16. maaliskuuta 2008 kotiottelussa Racing de Santanderia vastaan, joka päättyi lopulta Getafen 2–1-voittoon. Hän pelasi myös kolme Uefa-cupin ottelua, joissa kaikissa hän oli avauskokoonpanossa.
15. heinäkuuta 2008 hän teki nelivuotisen sopimuksen Getafen kanssa. Hän kuului ensimmäisellä kaudellaan joukkueen luottopelaajiin keskikentällä. 12. huhtikuuta 2009 Gavilán teki Sevillaa vastaan ottelun ainokaisen maalin, joka varmisti tärkeät pisteet Getafelle.
Dunfermline

Dunfermline () on noin 56 000 asukkaan kaupunki Fifen alueella Skotlannissa. Se sijaitsee pääkaupunki Edinburghista pohjoiseen johtavien rautatie- ja moottoritieyhteyksien varrella. 
Dunfermline oli Skotlannin de fecto pääkaupunki 1000-luvun puolivälistä 1400-luvulle. Tuolta ajalta on edelleen jäljellä kuninkaallisen palatsin rauniot sekä osia Dunfermlinen luostarista. Sittemmin kaupunki on tullut tunnetuksi etenkin tekstiiliteollisuudesta. Nykyisin suurin työllistäjä on palveluala, ja myös turismi on merkittävä tulonlähde kaupungissa.
Jalkapallojoukkue Dunfermline Athletic FC on pelannut toisinaan myös Skotlannin valioliigaa. Nazareth-yhtye on kotoisin kaupungista.
Derek Boateng

Derek Owusu Boateng (s. 2. toukokuuta 1983 Accra, Ghana) on ghanalainen jalkapalloilija. Hän edustaa espanjalaista Eibaria ja on pelipaikaltaan puolustava keskikenttäpelaaja.
Ura.
Boateng kasvoi kotimaansa pääkaupungissa Accrassa ja liittyi 10-vuotiaana paikallisseura Liberty Professionalsiin. Joukkueessa pelasi samaan aikaan myös muun muassa Michael Essien.
Hän siirtyi vuonna 1999 kreikkalaisseura Kalamataan, jossa hän pelasi kaksi vuotta. Vuodet 2001–2003 hän edusti Panathinaikosia ja OFI Kreetaa. Tuolloinen Manchester Unitedin apuvalmentaja Steve McClaren oli nähnyt Boatengin pelaavan ja siirtyessään Middlesbroughin päävalmentajaksi vuonna 2002, McClaren halusi hankkia hänet joukkueeseensa. Hyväksyntä siirrolle Panathinaikosinkin osalta tuli, mutta lopulta Boateng ei saannut työlupaa eikä täten pystynyt siirtymään englantilaisseuraan.
Elokuussa 2003 hän teki lopulta sopimuksen ruotsalaisen AIK:n kanssa, kuukausia kestäneiden etsintöjen jälkeen. Ensimmäinen kausi uudessa seurassaan oli kuitenkin pettymys, sillä hän loukkaantui ensimmäisessä ottelussaan ja joutui olemaan poissa koko loppukauden. Seuraava kausi 2004 päättyi niin ikään pettymykseen AIK:n pudottua maan pääsarjasta kolmatta kertaa historiassaan. Boatengia ja koko muuta joukkuetta kritisoitiin rajusti ja putoamisen varmistuttua pelaajat jouduttiin saattamaan poliisisaattueessa pois stadionilta.
Hän jatkoi AIK:ssa myös kaudella 2005, koska sopimuksia muiden seurojen kanssa ei syntynyt. AIK voitti Superettanin näytöstyyliin ja palasi pääsarjaan kaudeksi 2006. Vuonna 2006 Boateng teki vuoden kestävän jatkosopimuksen, mutta lopulta päätyikin lähtemään seurasta ja siirtyi Beitar Jerusalemiin. Hän totesi monissa haastatteluissa rakastavansa Ruotsia ja AIK:ta, sekä jonain päivänä aikovansa palata joukkueeseen.
Siirryttyään heinäkuussa 2006 Beitar Jerusalemiin hän teki joukkueen kanssa vuoden 2009 kesäkuuhun asti kestävän sopimuksen. Hän kuului alusta alkaen joukkueen avauskokoonpanoon ja oli koko Ligat ha'Alin vaikuttavampia pelaajia läpi kauden.
21. tammikuuta 2009 hän siirtyi Kölniin ja teki joukkueen kanssa sopimuksen kesään 2013 asti. Ura saksalaisseurassa jäi kuitenkin vain puolivuotiseksi, kun Boateng siirtyi 31. heinäkuuta 2009 yhden miljoonan euron siirtokorvauksella Getafeen. Hänet esiteltiin espanjalaismedialle 6. elokuuta 2009, jossa hän pääsi myös tapamaan joukkueen kannattajia.
Maajoukkue.
Boateng oli Ghanan maajoukkueessa vuoden 2006 MM-kilpailuissa. Hän pelasi ensimmäisen ottelunsa arvokilpailuissa 17. kesäkuuta 2006 tultuaan vaihdosta kentälle ottelussa Tšekkiä vastaan. Ghana voitti ottelun numeroin 2–0.